ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Νοεμβρίου 2006 σχετικά με την εναρμόνιση του ραδιοφάσματος για συσκευές ταυτοποίησης ραδιοσυχνοτήτων (RFID) που λειτουργούν στη ζώνη υπερυψηλών συχνοτήτων (UHF) [κοινοποιηθείσα υπό τον αριθμό Ε(2006) 5599] (2006/804/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3, Εκτιμώντας τα ακόλουθα: (1) Η τεχνολογία ταυτοποίησης ραδιοσυχνοτήτων (RFID), ένας ειδικός τύπος διατάξεων μικρής εμβέλειας, προσφέρει δυνητικά στην Ευρώπη σημαντικά οικονομικά και κοινωνικά οφέλη. Διάφορες εφαρμογές RFID είναι δυνατές, όπως αυτόματη ταυτοποίηση ειδών, ιχνηλάτηση εμπορευμάτων, συστήματα ασφάλειας και συναγερμού, διαχείριση αποβλήτων, αισθητήρες προσέγγισης, αντικλεπτικά συστήματα, συστήματα εντοπισμού θέσης, μεταφορά δεδομένων σε συσκευές χειρός και ασύρματα συστήματα ελέγχου. Η ανάπτυξη διατάξεων που βασίζονται σε RFID υπερυψηλών συχνοτήτων στην Ευρωπαϊκή Κοινότητα θα συμβάλει στην ανάπτυξη της κοινωνίας της πληροφορίας και στην προώθηση της καινοτομίας. (2) Οι εναρμονισμένες συνθήκες και η ασφάλεια δικαίου όσον αφορά τη διάθεση ραδιοφάσματος για συσκευές RFID UHF είναι απαραίτητες για να καταστεί δυνατή, σε ευρωπαϊκή κλίμακα, η ταυτοποίηση προϊόντων που περιλαμβάνουν τεχνολογία RFID στη ζώνη UHF ή υπηρεσίες σχετικές με RFID. Η εξασφάλιση λειτουργικής εσωτερικής αγοράς θα βοηθήσει στην επιτυχή και ταχεία αφομοίωση της τεχνολογίας RFID διότι θα επιφέρει οικονομίες κλίμακας και διασυνοριακή χρήση. (3) Ο σκοπός της παρούσας απόφασης περιορίζεται σε συστήματα RFID, στα οποία οι συσκευές που είναι προσαρτημένες στα αντικείμενα προς ταυτοποίηση δεν διαθέτουν αυτόνομη πηγή ενέργειας για ραδιομετάδοση αλλά εκπέμπουν μόνο αντανακλώντας την ενέργεια που τους έχει ακτινοβοληθεί από τις συσκευές ανάγνωσης. Έτσι κατά κανόνα διαθέτουν περιορισμένο δυναμικό για πρόκληση παρεμβολών σε άλλους χρήστες του ραδιοφάσματος. Κατά συνέπεια, οι εν λόγω συσκευές μπορούν να χρησιμοποιούν από κοινού ζώνες συχνοτήτων με άλλες υπηρεσίες, υπαγόμενες ή όχι σε αδειοδότηση, χωρίς να προξενούν επιζήμιες παρεμβολές, και μπορούν να συνυπάρχουν με άλλες συσκευές μικρής εμβέλειας. Η χρήση τους δεν πρέπει επομένως να υπάγεται σε έκδοση μεμονωμένης άδειας, κατ’ εφαρμογή της οδηγίας 2002/20/ΕΚ του Ευρωπαϊκού Κοινοβουλίου και του Συμβουλίου (2) για την αδειοδότηση. Επιπλέον, οι υπηρεσίες ραδιοεπικοινωνιών, όπως ορίζονται στους κανονισμούς ραδιοεπικοινωνιών της Διεθνούς Ένωσης Τηλεπικοινωνιών, έχουν προτεραιότητα έναντι διατάξεων αυτού του είδους, ώστε να μην απαιτείται εξασφάλιση της προστασίας των διατάξεων RFID έναντι παρεμβολών, ενώ τα συστήματα RFID δεν επιτρέπεται να προξενούν παρεμβολές στις εν λόγω υπηρεσίες ραδιοεπικοινωνιών. Δεδομένου συνεπώς ότι δεν μπορεί να υπάρξει εγγύηση προστασίας των χρηστών διατάξεων RFID έναντι παρεμβολών, αποτελεί αρμοδιότητα των κατασκευαστών των διατάξεων RFID η προστασία των εν λόγω διατάξεων έναντι επιζήμιων παρεμβολών από υπηρεσίες ραδιοεπικοινωνιών, καθώς επίσης και από άλλες συσκευές μικρής εμβέλειας που λειτουργούν σύμφωνα με τους ισχύοντες κοινοτικούς ή εθνικούς κανονισμούς. Κατ’ εφαρμογή της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (3) (η οδηγία ΡΕ&TTE), οι κατασκευαστές πρέπει να εξασφαλίζουν ότι οι συσκευές RFID χρησιμοποιούν αποτελεσματικά το φάσμα των ραδιοσυχνοτήτων ώστε να αποφεύγονται επιζήμιες παρεμβολές σε άλλες συσκευές μικρής εμβέλειας. (4) Στις 11 Μαρτίου 2004 εξέδωσε επομένως η Κοινότητα εντολή (4) προς την CEPT, κατ’ εφαρμογή του άρθρου 4 παράγραφος 2 της απόφασης για το ραδιοφάσμα, για εναρμόνιση της χρήσης των συχνοτήτων όσον αφορά συσκευές μικρής εμβέλειας, συμπεριλαμβανομένων των συσκευών RFID. Ανταποκρινόμενη στην εν λόγω εντολή, στην έκθεσή της (5) τής 15ης Νοεμβρίου 2004, η CEPT κατάρτισε τον κατάλογο των μέτρων εθελοντικής εναρμόνισης που υφίστανται στην Ευρωπαϊκή Κοινότητα για συσκευές μικρής εμβέλειας και δήλωσε ότι απαιτείται μεγαλύτερη ανάληψη δέσμευσης από τα κράτη μέλη ώστε να εξασφαλιστεί νομική σταθερότητα από την επιτευχθείσα στην CEPT εναρμόνιση των συχνοτήτων, ιδίως όσον αφορά το φάσμα των UHF που χρησιμοποιούν οι RFID. (5) Οι ζώνες που πρότεινε η CEPT για εναρμόνιση προβλέπονται ήδη για χρήση RFID από το εναρμονισμένο πρότυπο EN 302 208 που εγκρίθηκε κατ' εφαρμογή της οδηγίας 1999/5/ΕΚ. Στο εν λόγω πρότυπο περιγράφεται μια τεχνική «ακρόασης πριν από την ομιλία» που αποβλέπει στην εξασφάλιση κατάλληλων επιπέδων περιστολής για την αποφυγή επιζήμιων παρεμβολών σε άλλους χρήστες της ζώνης. Η χρήση αυτού ή άλλων συναφών εναρμονισμένων προτύπων συνιστά τεκμήριο συμμόρφωσης με τις βασικές απαιτήσεις της οδηγίας ΡΕ&TTE. (6) Η εναρμόνιση στο πλαίσιο της παρούσας απόφασης δεν αποκλείει τη δυνατότητα ενός κράτους μέλους να υποβάλει, εφόσον αυτό αιτιολογείται, αίτηση για χορήγηση μεταβατικής χρονικής περιόδου ή ρυθμίσεων για κοινή χρήση ραδιοφάσματος κατ’ εφαρμογή του άρθρου 4 παράγραφος 5 της απόφασης για το ραδιοφάσμα. (7) Η χρήση του ραδιοφάσματος υπάγεται στις απαιτήσεις της κοινοτικής νομοθεσίας για την προστασία της δημόσιας υγείας, ιδίως της οδηγίας 2004/40/ΕΚ του Ευρωπαϊκού Κοινοβουλίου και του Συμβουλίου (6) και της σύστασης 1999/519/ΕΚ του Συμβουλίου (7). Η προστασία της υγείας όσον αφορά τον ραδιοεξοπλισμό εξασφαλίζεται με τη συμμόρφωσή του προς τις βασικές απαιτήσεις της οδηγίας ΡΕ&TTE. (8) Εξαιτίας των ραγδαίων τεχνολογικών αλλαγών θα προκύψουν νέες RFID UHF και παρεμφερείς συσκευές, για τις οποίες θα απαιτηθεί επικαιροποίηση των όρων εναρμόνισης του ραδιοφάσματος, με συνεκτίμηση των οικονομικών τους πλεονεκτημάτων και των απαιτήσεων του κλάδου και των χρηστών. Κατά συνέπεια θα υπάρξει ανάγκη και επικαιροποίηση της παρούσας απόφασης, ώστε να ανταποκρίνεται στις νέες εξελίξεις στην αγορά και την τεχνολογία. Εφόσον από επανεξέταση προκύψει ανάγκη προσαρμογής της απόφασης, οι αλλαγές θα αποφασιστούν σύμφωνα με τις διαδικασίες που προσδιορίζονται στην απόφαση για το ραδιοφάσμα όσον αφορά την έγκριση μέτρων εφαρμογής. Στην επικαιροποίηση θα μπορούσαν να προβλέπονται μεταβατικές περίοδοι, ώστε να τακτοποιηθούν κληροδοτημένες καταστάσεις. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του ραδιοφάσματος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σκοπός της παρούσας απόφασης είναι η εναρμόνιση των όρων για τη διάθεση και αποτελεσματική χρήση ραδιοφάσματος για συσκευές RFID που λειτουργούν στη ζώνη υπερυψηλών συχνοτήτων (UHF). Άρθρο 2 Για τους σκοπούς της παρούσας απόφασης νοούνται ως: 1) «συσκευές RFID», συσκευές για, μεταξύ άλλων, ιχνηλάτηση και ταυτοποίηση αντικειμένων με χρήση ραδιοσυστήματος, αποτελούμενου αφενός από παθητικές συσκευές (ετικέτες) προσαρμοσμένες στα αντικείμενα και αφετέρου από μονάδες πομποδεκτών (συσκευές ανάγνωσης) που ενεργοποιούν τις ετικέτες και λαμβάνουν τα δεδομένα τους· 2) «χωρίς παρεμβολές και χωρίς προστασία», ότι δεν επιτρέπεται πρόκληση επιζήμιων παρεμβολών σε οποιαδήποτε υπηρεσία ραδιοεπικοινωνιών και ότι δεν δύναται να απαιτηθεί προστασία των εν λόγω συσκευών έναντι επιζήμιων παρεμβολών, οι οποίες προέρχονται από υπηρεσίες ραδιοεπικοινωνιών. Άρθρο 3 1. Εντός εξαμήνου από την έναρξη ισχύος της παρούσας απόφασης, τα κράτη μέλη καθορίζουν και διαθέτουν, χωρίς παρεμβολές και χωρίς προστασία, τις ζώνες συχνοτήτων για συσκευές RFID, βάσει των ειδικών όρων που περιλαμβάνονται στο παράρτημα της παρούσας απόφασης. 2. Με την επιφύλαξη της παραγράφου 1, τα κράτη μέλη δύνανται να ζητούν τη χορήγηση μεταβατικών περιόδων ή/και ρυθμίσεων μερισμού του ραδιοφάσματος, κατ' εφαρμογή του άρθρου 4 παράγραφος 5 της απόφασης για το ραδιοφάσμα. 3. Η παρούσα απόφαση δεν θίγει το δικαίωμα των κρατών μελών να επιτρέπουν τη χρήση των ζωνών συχνοτήτων υπό λιγότερο περιοριστικούς όρους από αυτούς που καθορίζονται στο παράρτημα της παρούσας απόφασης. Άρθρο 4 Τα κράτη μέλη ελέγχουν λεπτομερώς τη χρήση των σχετικών ζωνών και υποβάλλουν εκθέσεις με τα ευρήματά τους στην Επιτροπή, ώστε να είναι δυνατή η έγκαιρη επανεξέταση της απόφασης. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 23 Νοεμβρίου 2006.

[Source: multi_eurlex | Tokens: 7539]